Jul 03,2018
నీరవ్‌మోడీపై రెడ్‌ కార్నర్‌ నోటీసు
న్యూఢిల్లీ : వజ్రాల వ్యాపారి నీరవ్‌మోడీకి ఇంటర్‌పోల్‌ రెడ్‌ నోటీసు జారీ చేసింది. నీరవ్‌ మోడీతో పాటు ఆయన సోదరుడు నిషాల్‌ మోడీ, వారి ఉద్యోగి సుభాష్‌ పరబ్‌లకు కూడా రెడ్‌ కార్నర్‌ నోటీసును సోమవారం జారీ అయ్యింది. ఎన్‌ఫోర్స్‌మెంట్‌ డైరెక్టరేట్‌, సీబీఐల విజ్ఞప్తి మేరకు వారిపై ఈ నోటీసు జారీ అయ్యింది. నీరవ్‌ మోడీ తదితరులపై క్రిమినల్‌, మనీలాండరింగ్‌ అభియోగాలను సీబీఐ, ఈడీ నమోదు చేసిన సంగతి తెలిసిందే. రెడ్‌ కార్నర్‌ నోటీసు అందుకున్న వ్యక్తి ఇంటర్‌పోల్‌లో సభ్యులుగా ఉన్న 192 దేశాలలో సంచరించడంపై ఆంక్షలు ఉంటాయి. ఆయా విదేశీ న్యాయ వ్యవస్థల పరిధిలో ఆ వ్యక్తిని తన స్వదేశానికి పంపేందుకు అరెస్టు చేసే సాధికారతను దర్యాప్తు సంస్ధలకు రెడ్‌కార్న్‌ నోటీసు కల్పిస్తోంది. సీబీఐ, ఈడీలు రెండూ కూడా మోడీపై ప్రాథమిక చార్జిషీట్‌లు దాఖలు చేసి ఆయన ఉన్న ప్రాంతాన్ని గుర్తించి అరెస్టు చేసేందుకు గాను రెడ్‌కార్నర్‌ నోటీసు ఇవ్వాలని ఇంటర్‌పోల్‌కు విజ్ఞప్తి చేశాయి. ఈ మేరకు ఇంటర్‌పోల్‌ రెడ్‌ కార్నర్‌ నోటీసు జారీ చేసింది.
మీ స్నేహితులకు రికమెండ్ చెయ్యండి